ชินคอร์ปกำไร1.9พันล.แจกปันผล1.15บาท/หุ้น
ชินคอร์ปอเรชั่น โกยกำไรไตรมาส 2 กว่า 1,935 ล้านบาท เพิ่มขึ้นร้อยล้านบาท บอร์ดไฟเขียวจ่ายเงินปันผลผู้ถือหุ้นอัตรา 1.15 บาท
11 ส.ค. 2553

ชินคอร์ปอเรชั่น โกยกำไรไตรมาส 2 กว่า 1,935 ล้านบาท เพิ่มขึ้นร้อยล้านบาท บอร์ดไฟเขียวจ่ายเงินปันผลผู้ถือหุ้นอัตรา 1.15 บาท
นายสมประสงค์ บุญยะชัย  กรรมการ บริษัท ชิน คอร์ปอเรชั่น (SHIN) เปิดเผยว่า ผลการดำเนินงานไตรมาส 2 สิ้นสุดวันที่ 30 มิ.ย.2553 บริษัทและบริษัทย่อยมีกำไรสุทธิ 1,935.21 ล้านบาท กำไรต่อหุ้น 0.60 บาท เพิ่มขึ้นจากช่วงเดียวกันของปีก่อนที่มีกำไรสุทธิ 1,833.59 ล้านบาท กำไรต่อหุ้น 0.57 บาท ขณะที่งวด 6 เดือนแรกปีนี้กำรสุทธิ 3,786.81 ล้านบาท กำไรต่อหุ้น 1.18 บาท เพิ่มขึ้นจากช่วงเดียวกันของปีก่อนกำไรสุทธิ 3,580.20 ล้านบาท กำไรต่อหุ้น 1.12 บาท
นายสมประสงค์ กล่าวว่า บริษัทมีผลกำไรส่วนที่เป็นของผู้ถือหุ้นบริษัทใหญ่ ในไตรมาส 2 ปี 2553 จำนวน 1,935.2 ล้านบาท เพิ่มขึ้น 5.5% จากไตรมาส 2 ปี 2552 ที่บริษัทฯ มีผลกำไร 1,833.6 ล้านบาท เนื่องจากมีส่วนแบ่งผลกำไรจากธุรกิจโทรคมนาคมในประเทศซึ่งดำเนินการโดยบริษัท แอดวานซ์ อินโฟร์ เซอร์วิส ( ADVANC) เพิ่มขึ้น 12.1% โดยมีสาเหตุหลักจากรายได้จากการให้บริการข้อมูลที่เพิ่มขึ้นจากกระแสความนิยมสมาร์ทโฟนและการใช้งานอินเตอร์เน็ตเคลื่อนที่ เป็นต้น ในขณะที่ต้นทุนและค่าใช้จ่ายในการดำเนินงานไม่เปลี่ยนแปลงมากนัก
สายธุรกิจดาวเทียมและธุรกิจสื่อสารโทรคมนาคมในต่างประเทศ มีผลขาดทุนในไตรมาสนี้ โดยมีสาเหตุหลักมาจากรายได้จากธุรกิจสื่อสารและโทรคมนาคมในต่างประเทศลดลงเนื่องจากการแข่งขัน ประกอบกับในไตรมาสเดียวกันของปีที่แล้ว มีกำไรจากอัตราแลกเปลี่ยนเงินตราต่างประเทศ
ส่วนสายธุรกิจสื่อและโฆษณามีผลขาดทุน 100.0 ล้านบาท โดยส่วนใหญ่เป็นผลมาจากการตั้งสำรองเผื่อดอกเบี้ยของส่วนต่างของสัญญาอนุญาตให้ดำเนินการของ บริษัท ไอทีวี (ITV)
นายสมประสงค์ กล่าวว่า คณะกรรมการบริษัทมีมติ ครั้งที่ 7/2553 วันที่ 11 ส.ค.2553 อนุมัติการจ่ายเงินปันผลระหว่างกาลจากผลประกอบการสำหรับงวดตั้งแต่วันที่ 9 เม.ย.-10 ส.ค.2553 ในอัตราหุ้นละ 1.15 บาท คิดเป็นเงินทั้งสิ้น 3,681 ล้านบาท โดยกำหนดปิดสมุดทะเบียนพักการโอนหุ้นเพื่อกำหนดสิทธิของผู้ถือหุ้นในการรับเงินปันผลในวันที่ 25 ส.ค.2553 และกำหนดจ่ายเงินปันผลในวันที่ 7 ก.ย.2553
นอกจากนี้รับทราบการลาออกของนายอาทิตย์ นันทวิทยา ซึ่งได้ขอลาออกจากตำแหน่งกรรมการ, กรรมการสรรหาและกำกับดูแลกิจการ และกรรมการทบทวนกลยุทธ์และโครงสร้างองค์กรของบริษัทฯ โดยมีผลตั้งแต่วันที่ 10 ส.ค.2553 พร้อมทั้งอนุมัติการแต่งตั้งนายบดินทร์ อัศวาณิชย์ เข้าดำรงตำแหน่งกรรมการและกรรมการสรรหาและกำกับดูแลกิจการ แทนนายอาทิตย์ นันทวิทยา ซึ่งมีผลตั้งแต่วันที่ 11 ส.ค.2553 เป็นต้นไป